Vul die swart gat in jou lewe | Netwerk24
Om een dag nog 'n werk te hê en met 'n huppel in jou stap planne te maak vir 'n vakansie of 'n nuwe motor of dalk verbeterings aan jou blyplek, kan in 'n paar uur jou lewe omver gooi as jy jou werk verloor.
Jou eer is gekrenk. Broodwinners wat by die Lace-diamantmyn werk, kan glo nie eens werkloosheidsversekering eis nie, omdat die noodsaaklike betalings na die fonds glo nie deur die myn gedoen is nie.
Siekefondse se premies is glo ook nie oorbetaal nie.
Dit is die vrouens wat kos moet voorberei. Die mans wag in spanning op die uitslag van 'n moontlike besigheidsredding. Dít kan baie lank duur. Intussen moet kinders skool toe gaan en 'n bord kos kry. Skoolgeld moet betaal word.
Dit is glad nie ongehoord om hier van menseredding te praat nie.
Daar is 303 werknemers ter sprake en die besteebare inkomste van dié eens goed besoldigde werknemers se reserwes is ná vier maande dalk al heeltemal uitgeput. Konserwatief bereken, kan dit maklik R3 miljoen per maand se besteebare inkomste in 'n reeds benarde ekonomie uit die dorp wegneem.
Kroonnuus verneem dat gesinne, van wie die ouer(s) by die myn gewerk het, noodgedwonge by families moes intrek omdat hulle nie meer die huur van hul huis kon beskostig nie.
Só 'n skok kan 'n persoon in depressie laat verval. 'n Persoon met depressie lê – letterlik en figuurlik.
Soms gryp die depressiewe mens na grashalms soos drank, dwelms of ander verslawings om "net bietjie weg te kom" van omstandighede.
Dit is interessant dat mense, wat ander in nood met hul beskikbare hulpbronne help, soms self aan depressie ly.
Die gemeenskap moet hande vat om die belangrikste vir 'n mens se bestaan – voedsel – in te samel.
Dit is ook belangrik om mense, wat deur die myn se sluiting geestelike kos nodig het, jou opregte gebede te gee, wat so broodnodig is.
Niemand weet wanneer die blou brief aan jou oorhandig gaan word en jy werkloos gaan wees nie.
Met 'n toe hand kan jy nie ontvang of gee nie. Help jou medemens op. Steek 'n hand uit. Jy kan die swart gat in jou eie lewe met ander se dankbaarheid opvul.